Diari Oficial de la Generalitat Valenciana


Sumari del DOGV 6427, del 29-12-2010 (2010/13361)

RESOLUCIÓ de 15 de desembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni entre l'administració general de l'Estat i la Generalitat per al finançament d'infraestructures del transport metropolità de València per a l'exercici 2010.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6427

Data del DOGV
:   29-12-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/13790


Data del document
:   15-12-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 15 de desembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni entre l'administració general de l'Estat i la Generalitat per al finançament d'infraestructures del transport metropolità de València per a l'exercici 2010. [2010/13062]  
L'administració general de l'Estat i la Generalitat han subscrit, després de la tramitació prèvia reglamentària, el 29 de novembre de 2010, el conveni per al finançament d'infraestructures del transport metropolità de València per a l'exercici 2010.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1793/2010, i que figura com a annex d'esta resolució.  
València, 15 de desembre de 2010.- La directora general del Secretariat del Consell: M.ª Teresa Lleó Alonso.  
Conveni entre l'administració general de l'Estat i la Generalitat per al finançament d'infraestructures del transport metropolità de València per a l'exercici 2010  
Madrid, 29 de novembre de 2010  
Intervenen  
Per part de l'administració general de l'Estat, José Blanco López, ministre de Foment, i Juana María Lázaro Ruiz, sotssecretària del Ministeri d'Economia i Hisenda, fent ús de les competències que els atorga l'article 13 de la Llei 6/1997, de 14 d'abril, d'Organització i Funcionament de l'Administració General de l'Estat. Juana María Lázaro Ruiz, sotssecretària del Ministeri d'Economia i Hisenda, actua en virtut del que disposa l'Orde EHA/2359/2008, de 31 de juliol, per la qual es deleguen competències a favor de diversos òrgans del Ministeri d'Economia i Hisenda.  
Per part de la Generalitat, Gerardo Camps Devesa, conseller d'Economia, Hisenda i Ocupació i vicepresident segon del Consell, i Mario Flores Lanuza, conseller d'Infraestructures i Transport, que actuen d'acord amb les atribucions que els conferix l'article 17.f) de la Llei 5/1983, de 30 de desembre, del Consell, en compliment del que establix l'Acord del Consell de 3 de setembre de 2010.  
Les dos parts es reconeixen capacitat jurídica suficient per a la subscripció del present conveni i actuen en exercici de les competències que es deriven per a cada una d'estes segons que establix l'article 149.113a de la Constitució en matèria de planificació i coordinació econòmica general, i l'article 49.115a de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, segons la redacció donada per la Llei Orgànica 1/2006, de 10 d'abril, de Reforma de l'esmentat Estatut d'Autonomia.  
Els que intervenen per part de l'administració general de l'Estat actuen d'acord amb les atribucions que els conferix l'article 13 de la Llei 6/1997, de 14 d'abril, d'Organització i Funcionament de l'Administració General de l'Estat, l'article 4 de la Llei 50/1997, de 27 de novembre, del Govern; el Reial Decret 495/2010, de 30 d'abril, pel qual s'aprova l'estructura orgànica bàsica dels departaments ministerials; els reials decrets 638/2010, de 14 de maig, i 1127/2008, de 4 de juliol, pels quals es desenvolupen l'estructura orgànica bàsica dels ministeris de Foment i Economia i Hisenda, respectivament.  
Manifesten  
El conveni 2003-2006, firmat entre la Generalitat i l'administració general de l'Estat (AGE), establia una sèrie d'actuacions en la xarxa ferroviària de València, de titularitat de la Generalitat, per un import total de 181.400 milers d'euros.  
El desenvolupament d'este va conduir al fet que la xifra de pagaments efectuats a càrrec dels pressupostos de la Generalitat en el període de vigència del conveni arribaren a la xifra de 127.355,75 milers d'euros, per la qual cosa els lliuraments a càrrec de l'AGE van ser inferiors als inicialment previstos en el conveni assenyalat.  
A més, l'execució de les actuacions establides en el mencionat conveni va experimentar incidències conduents al fet que l'import total final d'estes superara els 181.400 milers d'euros previstos inicialment.  
Posteriorment, en desembre de 2007, 2008 i 2009 es van formalitzar nous convenis referits, respectivament, als exercicis 2007, 2008 i 2009 en virtut dels quals, després de l'acreditació prèvia de pagaments corresponents a actuacions arreplegades en els respectius annexos per imports de 47.213,17 milers d'euros, 36.828,59 milers d'euros i 47.921,84 milers d'euros, es van destinar dotacions a càrrec dels Pressupostos Generals de l'Estat per als anys 2007, 2008 i 2009 (aplicació 40.04.839Q.550) a cobrir una part de l'aportació de l'administració general de l'Estat per imports de 15.116,50 milers d'euros, 12.276,19 milers d'euros i 15.419,00 milers d'euros corresponents a cada un dels exercicis, per al finançament de les infraestructures del transport metropolità de València, d'acord amb els criteris convinguts en virtut dels quals l'aportació de l'administració general de l'Estat es fixa per a cada conveni en un terç de la valoració establida en este amb el límit de la consignació pressupostària aprovada en els Pressupostos Generals de l'Estat per a tal fi.  
Atés que els Pressupostos Generals de l'Estat per a l'any 2010 contenen una dotació pressupostària per un import de 15.419,00 milers d'euros en l'aplicació pressupostària 68.96.994Z.472, «A la Generalitat Valenciana per al finançament d'Infraestructures del ferrocarril metropolità de València, segons el conveni subscrit amb l'Estat", i alhora que la Generalitat preveu l'acreditació de pagaments a càrrec dels seus pressupostos per a l'any 2010 per un import de 46.729,74 milers d'euros en infraestructures del ferrocarril metropolità de València integrables en el programa d'ampliació i modernització de la xarxa, la referida dotació pressupostària és susceptible de destinar-se a cobrir els esmentats pagaments en la proporció aproximada d'un terç establida en els anteriors convenis, amb el límit de la dotació pressupostària indicada.  
Per consegüent, amb vista a establir un instrument de cooperació comuna entre la Generalitat i l'administració general de l'Estat (AGE), amb relació a les inversions en infraestructures ferroviàries en la xarxa de transport metropolità de València i a fi d'estipular el règim d'aportacions financeres de les dos administracions, acorden les següents:  
Clàusules  
Clàusula 1. Objecte, naturalesa i període de vigència del conveni  
Este conveni establix les aportacions pressupostàries per a l'exercici 2010 de les administracions firmants a fi de finançar i completar la cobertura pressupostària de determinades actuacions en infraestructures del transport metropolità de València, l'execució i el cofinançament de les quals ja s'establia en el marc dels convenis de col·laboració anteriors i d'altres actuacions que ara s'inicien integrades en el mateix programa d'ampliació i modernització de les infraestructures ferroviàries en la xarxa de transport metropolità de València.   
Este conveni té naturalesa administrativa, es regix pel que establix la Llei 38/2003, de 17 de novembre, General de Subvencions, i el seu reglament, aprovat pel Reial Decret 887/2006, de 21 de juliol, i queda exclòs de la legislació de contractes en virtut del que establix l'article 4.1.c) de la Llei 30/2007, de 30 d'octubre, de Contractes del Sector Públic. Dels litigis que es puguen presentar en la interpretació i l'execució, en coneixerà la jurisdicció contenciosa administrativa.  
El conveni estarà vigent des de l'1 de gener fins al 31 de desembre de 2010.  
Clàusula 2. Actuacions cofinançables i marc pressupostari associat  
Als efectes del present conveni es consideren cofinançables els projectes d'inversió que es detallen en l'annex, i dels quals puguen acreditar-se certificats abonats a càrrec dels pressupostos de la Generalitat durant l'exercici 2010.  
Per a les inversions assenyalades en l'annex, l'AGE aportarà, aproximadament, la tercera part del seu cost, amb el límit màxim de la consignació pressupostària de 2010 que és de 15.419,00 milers d'euros, i la Generalitat les dos terceres parts restants.  
Clàusula 3. Forma de pagament i liquidació de les aportacions de l'AGE  
El lliurament de l'anualitat corresponent a l'administració general de l'Estat s'efectuarà a càrrec de l'aplicació pressupostària 09.70.973G.151, «A la Generalitat Valenciana per al finançament d'infraestructures del ferrocarril metropolità de València, segons conveni subscrit amb l'Estat» dels Pressupostos Generals de l'Estat per a l'exercici 2010, aprovats per la Llei 26/2009, de 23 de desembre.  
L'aportació de l'AGE es produirà en funció exclusivament de certificats pagats a càrrec dels pressupostos de la Generalitat durant l'exercici 2010.  
A estos efectes, la Generalitat remetrà l'acreditació sobre el volum de certificats pagats a càrrec dels seus pressupostos, referida a una data el més pròxima possible a la de realització de la Comissió de Seguiment.  
A l'efecte que puga abonar-se la quantitat resultant de la liquidació, el president de la Comissió de Seguiment prevista en la clàusula 5 instarà de la Direcció General de Coordinació Financera amb les comunitats autònomes i amb les entitats locals la tramitació de l'oportú expedient de despesa conduent al pagament de la quantitat resultant de la liquidació efectuada.  
Clàusula 4. Compatibilitat amb altres subvencions  
L'atorgament de la subvenció per part de l'AGE és compatible amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
Clàusula 5. Comissió de Seguiment  
5.1. Constitució i composició  
Per al seguiment i desplegament del present conveni, i després de la seua firma, es constituirà una Comissió de Seguiment composta de forma paritària per huit vocals, quatre en representació de l'administració general de l'Estat i quatre en representació de la Generalitat.  
Per part de l'administració general de l'Estat estaran representades les institucions següents: Ministeri d'Economia i Hisenda, Ministeri de Foment i Delegació del Govern a la Comunitat Valenciana.  
Els vocals dels ministeris d'Economia i Hisenda i de Foment seran nomenats pel titular de cada un dels següents centres directius al qual representaran:  
- Direcció General de Relacions Institucionals.  
- Direcció General de Coordinació Financera amb les Comunitats Autònomes i amb les Entitats Locals.  
- Direcció General de Pressupostos.  
Els vocals de la Generalitat seran nomenats d'acord amb el que establix la seua normativa interna.  
La Presidència correspondrà al Ministeri de Foment i la Secretaria de la Comissió de Seguiment l'exercirà un funcionari de la Direcció General de Relacions Institucionals del Ministeri de Foment, que tindrà veu però no vot.  
Així mateix, podran assistir-hi, amb veu però sense vot, els representants que les administracions respectives consideren convenient.  
5.2. Funcions  
Les funcions de la Comissió seran:  
- Realitzar la liquidació a partir dels criteris fixats en este conveni i, si és el cas, als d'interpretació aprovats, i remetre-la a la Direcció General de Coordinació Financera amb les Comunitats Autònomes i amb les Entitats Locals per conducte del president de la Comissió.  
- Controlar sobre la base de la informació sol·licitada a la Generalitat l'execució d'este conveni, per a la qual cosa es facilitarà als membres de la Comissió qualsevol informació que s'estime necessària, i supervisar el compliment dels compromisos assumits per cada una de les parts firmants.  
- Resoldre els problemes d'interpretació i compliment que puguen plantejar-se respecte al present conveni.  
- Aquelles altres que es deriven d'este conveni o que les parts firmants li conferisquen.  
5.3. Convocatòria i periodicitat de les reunions  
La Comissió de Seguiment es reunirà quan la convoque el seu president, bé per iniciativa pròpia, bé a petició de la meitat dels vocals, i serà obligatori realitzar sessió ordinària, almenys, una vegada a l'any.  
Les reunions es convocaran, almenys, amb dos dies d'antelació, i s'haurà d'adjuntar a la citació l'orde del dia.  
En el cas que un vocal no poguera assistir a la reunió designarà un substitut perquè el represente o delegarà el seu vot en un altre membre de la Comissió. Esta designació o delegació serà comunicada al secretari de la Comissió per qualsevol mitjà que deixe constància de la seua recepció.  
5.4. Adopció d'acords  
Els acords de la Comissió de Seguiment s'adoptaran per consens dels membres presents, i perquè aquells siguen vàlids, serà necessari que concórreguen més de la meitat dels membres amb dret de vot.  
Clàusula 6. Liquidació en cas de resolució del conveni  
En cas de resolució del present conveni la seua liquidació es produirà atenent els pagaments efectuats per la Generalitat a càrrec dels seus pressupostos fins a la data de resolució.  
Clàusula 7. Control financer  
La Comissió de Seguiment, l'administració general de l'Estat i la Generalitat facilitaran tota la informació necessària perquè la Intervenció General de l'Administració de l'Estat (IGAE) puga efectuar, si ho considera oportú, l'adequat exercici de les funcions de control.  
Clàusula 8. Publicitat  
La contribució financera de l'administració general de l'Estat haurà de quedar reflectida en els cartells divulgatius de les obres en la forma que acorde la Comissió de Seguiment.  
Clàusula 9. Causes de resolució  
Seran causes de resolució del present conveni el mutu acord de les administracions que intervenen, l'incompliment d'algunes de les clàusules, i serà en este cas preceptiva la denúncia; així com qualsevol altra causa prevista en la legislació vigent. En cas de denúncia, el conveni seguirà vigent fins a l'acabament de l'any natural en què es produïsca esta.  
Com a prova de conformitat, firmen el present conveni.  
Madrid, 29 de novembre de 2010  
El ministre de Foment: José Blanco López.  
La sotssecretària del Ministeri d'Economia i Hisenda, p. d. (Orde EHA/2359/2008, de 31 de juliol: Juana María Lázaro Ruiz.  
El conseller d'Economia, Hisenda i Ocupació i vicepresident segon del Consell: Gerardo Camps Devesa.  
El conseller d'Infraestructures i Transport: Mario Flores Lanuza.  
ANNEX  
Projectes d'inversió inclosos en el present conveni. Previsió de pagaments que s'han d'efectuar entre l'1 de gener i el 31 de desembre de 2010  
